થોડી હજી વધારે સારી રીતે લખાઈ હોત તો આ ફિલ્મ એક અફલાતૂન ફિલ્મ બની શકી હોત, પરંતુ મેસેજના મામલે એનો માર્ક કાપી લેવો પડે એવું છે. ‘સિંઘમ’ની જેમ ‘મર્દાની’ પણ એવો ખોટો મેસેજ આપે છે કે આપણા દેશમાં ન્યાયતંત્રના નામનું નાહી નાખવાનું જ છે અને જો સ્ત્રીઓએ આ દેશમાં સુરક્ષિત જીવવું હશે તો કાયદો હાથમાં લીધા વિના નહીં ચાલે. એન્કાઉન્ટર અને માર બૂંધું ને કર સીધું ટાઇપનો આ અપ્રોચ સમાજમાં અત્યંત ખોટો મેસેજ પાસ કરે છે. વળી એ આ જ ખોટા મેસેજની લાકડીએ લોકપાલ બિલને પણ હાંકી લે છે જે તદ્દન અયોગ્ય છે. ખરેખર તો ન્યાયતંત્ર પણ મામલાની ગંભીરતા સમજીને ગુનાખોરોને તેમના અંજામ સુધી પહોંચાડે એ આ ફિલ્મનો યોગ્ય અંત હોવો જોઈતો હતો. હા, ફિલ્મની એટલી વાત સાચી કે સ્ત્રીઓની સામે ગંભીર અપરાધ થઈ જાય પછી હાથમાં મીણબત્તી લઈને નીકળવા કરતાં પહેલેથી જ આવું ન થાય એની તકેદારી રાખવામાં આવે તો?